SET วันนี้แกว่งตัวในกรอบ-รอปัจจัยตปท.เก็งกลุ่มรับเหมาฯเทรดดิ้งตามข่าวประมูลรถไฟฟ้า
SET วันนี้แกว่งตัวในกรอบ-รอปัจจัยตปท.เก็งกลุ่มรับเหมาฯเทรดดิ้งตามข่าวประมูลรถไฟฟ้า
1 พ.ย. 2559

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงตลาดหุ้นไทยเช้านี้ โดยคาดว่าจะแกว่งตัวในกรอบ มองว่าน่าจะอยู่ในช่วงของการรอปัจจัยจากภายนอกประเทศ ไม่ว่าจะเป็นผลการประชุมธนาคารกลางญี่ปุ่น (BOJ), การประชุมธนาคารกลางสหรัฐ (เฟด), การประชุมธนาคารกลางอังกฤษ (BoE) ในสัปดาห์นี้ รวมไปถึงการเลือกตั้งประธานาธิบดีสหรัฐฯ ในสัปดาห์หน้า และราคาน้ำมันที่ปรับตัวลงก็เป็นผลจากการที่กลุ่มประเทศผู้ผลิตน้ำมันไม่สามารถตกลงกันได้ในเรื่องกำลังการผลิต ทำให้คงจะยังไปกดดันหุ้นในกลุ่มพลังงาน
อย่างไรก็ดี ตลาดคงจะเป็นลักษณะของการเทรดดิ้งในกรอบ โดยถ้าดัชนีฯยังยืนเหนือระดับ 1,486-1,490 จุด ได้ทิศทางก็ยังใช้ได้ แต่ถ้าหลุดก็อาจจะเกิดแรงขายตามออกมา สำหรับหุ้นในกลุ่มรับเหมาฯก็อาจจะมีการเล่นตามข่าวได้ ในเรื่องการประมูลโครงการรถไฟฟ้า
ด้านตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวก-ลบเล็กน้อยคละกัน โดยแต่ละตลาดฯคงจะเคลื่อนไหวตามปัจจัยของแต่ละตลาดฯกันไปก่อน อย่างตลาดหุ้นไทยก็ให้ติดตามการทยอยประกาศผลประกอบการของบริษัทจดทะเบียนต่อไปพร้อมให้กรอบการแกว่งไว้ที่ 1,486-1,500 จุด